钦定古今图书集成/明伦汇编/官常典/第615卷 > 观音奴
## 钦定古今图书集成/明伦汇编/官常典/第615卷 > 观音奴

按《元史良吏传》：“观音奴，字志能，唐兀人氏，居新州，登
泰定四年进士第，由户部主事再转而知归德府。廉
明刚断，发擿如神。民有衔冤不直者，虽数十年前事，
皆千里奔走来诉，观音奴立为剖决，一日悉清。彰德
富商任甲，抵雎阳，驴毙，令郗乙剖之，任以怒殴郗，经
宿而死。郗有妻王氏，妾孙氏，孙诉于官，官吏纳任贿”，
谓郗非伤死，反抵孙罪，置之狱。王来诉冤，观音奴立
破械出孙于狱，呼府胥语之曰：“吾为文具香币，若为
吾以郗事祷诸城隍神，令神显于吾。”有雎阳小吏亦
预郗事，畏观音奴严明，且惧神显其事，乃以任所赂
钞陈首曰：“郗实伤死，任赂上下匿其实，吾亦得赂，敢
以首。”于是罪任商而释孙妾。宁陵豪民杨甲，夙嗜王
乙田三顷不能得，值王以饥，携其妻就食淮南，而王
得疾死。其妻还，则田为杨据矣。王妻诉之官，杨行贿，
伪作文凭曰：“王在时已售我。观音奴”，令王妻挽杨同
就崔府君神祠质之。杨惧神之灵，先期以羊酒浼巫，
嘱神勿泄其事。及王与杨诣祠质之，果无所显明。观
音奴疑之，召巫诘问，巫吐其实曰：“杨以羊酒浼我”，嘱
神曰：“我实据王田，幸神勿泄也。”观音奴因讯得其实，
坐杨罪，归其田。王氏责神而撤其祠。亳州有蝗食民
禾，观音奴以事至，亳民以蝗诉，立取蝗向天祝之，以
水研碎而饮，是岁蝗不为灾。后升为都水监官。